
U nekim hadisima navodi se da muktedija ne treba učiti sure bez obzira da li imam uči naglas ili u sebi, a u nekim predajama navodi se da treba učiti jer nema namaza bez Fatihe. Možete li mi objasniti na kojim namazima i na kojim rekatima treba učiti Fatihu?


* 
* 
* 
* 
* 
* 
* 

 
Treba li učiti fatihu u namazu za imamom?

Učenje Fatihe u namazu je pitanje u pogledu kojeg su se “žestoko” razišli učenjaci od vremena prvih generacija pa sve do današnjih vremena.  

Razlog tome, između ostalog, jeste kao što ste vi spomenuli u pitanju, kako i na koji način pomiriti prividnu kontradiktornost između hadisa u kojima se negira validnost namaza onome ko nije proučio Fatihu i drugih hadisa u kojima je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")*** zabranio učenje naglas u namazima u kojima imam uči naglas i kur’anskog ajeta: “Kada se ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** uči, vi pažljivo slušajte.” (El-E’araf, 204) Imam Ahmed je kazao: ”Učenjaci imaju jednoglasan stav da se ovaj ajet odnosi na učenje Kur’ana u namazu”, te hadisa Allahovog Poslanika: ”Kada imam uči, vi slušajte” (Muslim).


Određeni učenjaci smatrali su da je klanjač obavezan na svakom rekatu proučiti Fatihu, bez obzira da li to bilo u namazima u kojima se uči u sebi ili naglas, postupajući tako po riječima Allahovog Poslanika: ”Nema namaza onome ko ne prouči Fatihu.” (Buharija i Muslim)  

Drugi su opet kazali da je Fatihu obaveza proučiti na svakom rekatu osim u namazima u kojima imam uči naglas kada će se dati prednost slušanju Kur’ana nad učenjem Kur’ana, na taj način pomirujući prividnu koliziju, postupajući po riječima Uzvišenog Allaha: “Kada se Kur’an uči, vi pažljivo slušajte”, i riječima Allahovog Poslanika: ”Kada imam uči, vi slušajte”.


Prije nego što navedem mišljenje koja ja preferiram, smatram da je neophodno napomenuti, kao što to čine mnogi učenjaci kada govore o ovom pitanju, da je ovo samo jedno u dugom nizu pitanja u kojem su učenjaci zauzeli različite stavove, i onaj ko bude prakticirao jedno od dva spomenuta mišljenja – bez obzira koje bilo, ni u kom slučaju ne znači da je slabiji ili bolji musliman od onoga koji preferira suprotno mišljenje.Odabir jednog od dva spomenuta mišljenja nikako ne smije biti razlogom razilaženja muslimana, prezira i netrpeljivosti. Oba mišljenja su jaka, imaju dokaze kojima potvrđuju svoj stav, zato nema smetnje da čovjek odabere jedno od ova dva spomenuta mišljenja, za koje smatra da je jače, i da postupa po njemu.


Ja lično smatram da je obaveza proučiti Fatihu u svim namazima osim u namazima u kojima imam uči naglas. Ovo se odnosi samo na prva dva rekata namaza u kojima imam uči naglas, dok je učenje Fatihe obaveza i u tim namazima na trećem ili četvrtom rekatu (kada su u pitanju ***[akšam](https://pitajucene.com/search/ak%C5%A1am/questions/ "Pretraži pitanja o akšam")*** i ***[jacija](https://pitajucene.com/search/jacija/questions/ "Pretraži pitanja o jacija")***).


Ovaj stav odabrao je veliki broj učenjaka: Malik, Zuhri, Sevri, Ishak, ashabu-r’aj, i na kraju, to je odabir šejhul-islama ***[Ibn Tejmijje](https://pitajucene.com/search/Ibn+Tejmijje/answers/ "Pretraži odgovore od Ibn Tejmijje")*** kao i velikog broja učenjaka današnjeg doba.  

A Allah najbolje zna!


Odgovorio: ***[Elvedin Pezić](https://pitajucene.com/search/Elvedin+Pezi%C4%87/answers/ "Pretraži odgovore od mr. Elvedin Pezić")***, prof.


